Mellem 100 og 300 sygeplejerske nedlagde i en time onsdag morgen arbejdet over hele landet. Det skete for at gøre opmærksom på deres arbejdsforhold, som de stadig ikke synes er i orden. Ved hovedindgangen til Aalborg Universitetshospital stod omkring 50 sygeplejersker og protesterede mellem 7.45 og 8.45. Deriblandt Lotte Andersen, som anerkendte, at det er overenskomststridigt at nedlægge arbejdet - men ifølge hende er det nødvendigt. - Vores situation nærmer sig det desperate. Vi kan se, at mange af vores gode erfarne kolleger får arbejde andre steder. Og rigtigt mange søger udenfor sundhedsvæsnet. Det er som om, det endnu ikke er gået op for politikerne, at vi har et stort problem. Der er i hvert fald ikke mange, der vil tale om det, og derfor punktstrejker vi. For at forsøge at få opmærksomhed på problemet, siger Lotte Andersen, som er talskvinde for de strejkende sygeplejersker i Aalborg. I sommers strejkede sygeplejerskerne i ti uger som følge af en ny overenskomst, som et lille flertal af sygeplejerskerne havde stemt nej til. Sluttede med lovindgreb Presset på sygehusene blev i sidste ende for stort for politikerne på Christiansborg, som ophævede strejken med et lovindgreb. Ifølge den nordjyske sygeplejerske, Lotte Andersen, er det et udtryk for, at den faglige organisering har spillet fallit - og hun er klar til at tage endnu en bod for overenskomststridigt at have nedlagt arbejdet. Det er altså en bred bekymring for sundhedsvæsenet blandt både sygeplejersker og andre arbejdsgrupper, som der bliver råbt højt om igen på landsplan. For Lotte Andersen er problemet lige til at gå til - også for landets politikere: - Vi mangler hænder. Vi har for mange patienter. De ligger på gangene, og vi kan ikke yde ordentlig sygepleje - og det er svært for et sygeplejehjerte at leve med, fastslår hun.

Referat:
Arbejdsvilkårene er så pressede, at det er svært for et sygeplejehjerte at leve med, lyder det fra talskvinde for de sygeplejersker, der onsdag morgen nedlagde arbejdet i Aalborg.